Esimerkiksi Elisa ja Nokia ovat ulkoistaneet it-toimintojaan intialaisyhtiölle.

Tietotekniikan palveluyhtiö Tata Consultancy Services (TCS) aloittaa yt-neuvottelut Suomessa, jotka koskevat 130 työntekijää. Mahdollinen vähennystarve koskee kaikkia neuvottelujen piirissä olevia työntekijöitä.

Intialaisyhtiön tiedotteen mukaan se suunnittelee organisoivansa toimintojaan uudelleen sen yhden asiakkaan osalta. TCS:n Suomen-maajohtaja Anil Joshi sanoo tiedotteessa, että TCS ei ole yrityksistään huolimatta löytänyt keinoja neuvottelun kohteena olevien tehtävien säilyttämiseksi ennallaan.

Tata nappasi näyttäviä it-ulkoistussopimuksia Suomessa nelisen vuotta sitten. Teleoperaattori Elisa ulkoisti vuonna 2013 sisäisten it-sovellusten ylläpidon TCS:lle ja yhdysvaltalaiselle Amdocsille, jonka seurauksena sata työntekijää siirtyi uuden työnantajan palvelukseen. Samalla Elisa irtisanoi lähes 70 työntekijää.

Niin ikään Nokia ulkoisti 715 tietohallintoyksikkönsä työntekijäänsä Suomessa TCS:lle ja HCL Technologiesille alkuvuonna 2013. Pian sen jälkeen TCS aloitti yt-neuvottelut jopa 290 työpaikan vähentämiseksi. Erokorvausten ja muiden toimien jälkeen irtisanottaviksi jäi 33 työntekijää.